Το τέρας με τα πράσινα μάτια

Το **Τέρας με τα πράσινα μάτια** (Freaky Green Eyes, 2003) είναι το τρίτο νεανικό μυθιστόρημα της Τζόις Κάρολ Όατς. Η ιστορία ακολουθεί τη ζωή της 15χρονης Φραντσέσκα "Φράνκι" Πίρσον, η οποία αναλογίζεται τα γεγονότα που οδήγησαν στη μυστηριώδη εξαφάνιση της μητέρας της. Μέσα από τις σκέψεις του Τέρατος, όπως το αποκαλεί, η Φράνκι αποδέχεται την αλήθεια για την εξαφάνιση της μητέρας της και την συμμετοχή του πατέρα της σε αυτήν.

Η Όατς έχει δηλώσει ότι η υπόθεση του Ο.Τζ. Σίμπσον και η μεγάλη κάλυψη που έλαβε από τα μέσα μαζικής ενημέρωσης την ενέπνευσε για να γράψει το Τέρας με τα πράσινα μάτια. Τα δύο βασικά θέματα του μυθιστορήματος, η ενδοοικογενειακή βία και η ζωή στο επίκεντρο των μέσων ενημέρωσης, έθεσαν ερωτήματα σχετικά με τα κοινωνικά ταμπού, το εφηβικό άγχος και τη σχέση μεταξύ της σιωπής και της αλήθειας.

Το μυθιστόρημα γνώρισε μεγάλη επιτυχία. Το Publishers Weekly το χαρακτήρισε ως ένα από τα «Καλύτερα παιδικά βιβλία του 2003».

## Πλοκή
Το μυθιστόρημα ξεκινά με την Φράνκι να εξηγεί πώς μπήκε στη ζωή της το «Τέρας». Ήταν λίγες εβδομάδες μετά τα 14α γενέθλιά της, όταν πήγε σε ένα κολεγιακό πάρτι κοντά στο Puget Sound στην Ουάσινγκτον με μερικούς φίλους από το γυμνάσιό της. Εκεί γνώρισε τον Κάμερον (πρωτοετή φοιτητή του Πανεπιστημίου της Νότιας Καρολίνας), ο οποίος προσπάθησε να τη βιάσει. Ως κολυμβήτρια, η Φράνκι χρησιμοποίησε τα δυνατά της πόδια για να κλωτσήσει τον Κάμερον αρκετά δυνατά ώστε να τον απομακρύνει από πάνω της. Μετά ο Κάμερον την κοίταξε και της είπε : «Θα έπρεπε να δεις τα μάτια σου! Φρικιαστικά πράσινα μάτια!»

Η Φράνκι, σήμερα 15 ετών, ζει στο Yarrow Heights (προάστιο του Σιάτλ) με τον πατέρα της Ριντ Πίρσον, την μητέρα της Κρίστα Πίρσον, τη μικρότερη αδερφή της Σαμάνθα και τον ετεροθαλή αδερφό της Τοντ. Ως αθλητικός ρεπόρτερ, ο Ριντ έχει ένα μεγάλο συμβόλαιο με ένα τηλεοπτικό δίκτυο και θέλει να το γιορτάσει με την οικογένειά του. Ωστόσο, η Κρίστα πηγαίνει σε ένα συνέδριο τεχνών και χειροτεχνίας στη Σάντα Μπάρμπαρα της Καλιφόρνια, κάτι που εξοργίζει τον Ριντ. Όταν η Κρίστα επιστρέφει στο σπίτι, η Φράνκι αρχίζει να παρατηρεί την ένταση μεταξύ των γονιών της, ειδικά αφού τους ακούει να τσακώνονται. Ακούει τη μητέρα της να λέει ότι δεν θέλει να πηγαίνει στις συγκεντρώσεις του Ριντ στη δουλειά επειδή νιώθει ότι δεν ταιριάζει εκεί. Με τη σειρά του, ο Ριντ θυμώνει που η Κρίστα δεν εκπληρώνει το ρόλο της ως σύζυγος.

Η Κρίστα αρχίζει να φοράει φουλάρια γύρω από το λαιμό της και μακριά πουκάμισα για να καλύπτει τους καρπούς και τα χέρια της, κάτι που παρατηρεί η Φράνκι, νομίζοντας πως η μητέρα της κρύβει κάτι από αυτήν. Όμως δεν μπορεί να βρει το θάρρος να την ρωτήσει. Αντ'αυτού αρχίζει να αισθάνεται δυσαρέσκεια προς την μητέρα της, πιστεύοντας πως για όλους τους καβγάδες φταίει η Κρίστα που προκαλεί τον Ριντ. Η μικρότερη αδερφή της, η Σαμάνθα, ανησυχεί ότι οι γονείς της θα χωρίσουν αλλά και οι δύο λένε ότι αυτό δεν πρόκειται να συμβεί. Η Κρίστα φεύγει από το σπίτι και μετακομίζει σε μια μικρή καλύβα στο λιμάνι Σκάγκιτ. Αρχικά παίρνει μαζί της τα είδη καλλιτεχνίας και μετά τα ρούχα και τον σκύλο της. Κάθε φορά που ο Ριντ είναι στο σπίτι, η Κρίστα μένει στην καλύβα της. Όταν εκείνος φεύγει για να καλύψει αθλητικά γεγονότα, η Κρίστα επιστρέφει στο σπίτι για να είναι με τα παιδιά της. Η Σαμάνθα μερικές φορές τηλεφωνεί στη Κρίστα και την παρακαλάει να έρθει να τις πάρει για να περάσουν όλες μαζί χρόνο αλλά η Κρίστα πάντα απαντά όχι, λέγοντας ότι ήταν απόφαση του πατέρα τους. Ωστόσο, ο Ριντ λέει το αντίθετο. Η απογοήτευση της Σαμάνθας εξοργίζει τον Ριντ και έτσι της στρίβει το χέρι για να την κάνει να σωπάσει, προκαλώντας της σημάδια.

Για τον εορτασμό της 4ης Ιουλίου, η Φράνκι και η Σαμάνθα πηγαίνουν με τον πατέρα τους στο Ακρωτήριο Φλάτερι για να μείνουν με έναν φίλο του. Εκεί η Φράνκι μαθαίνει ότι οι γιοι του φίλου του Ριντ κλέβουν ζώα από ένα καταφύγιο και τα βάζουν σε κλουβιά για να φτιάξουν το δικό τους ζωολογικό κήπο. Στη μέση της νύχτας, η Φράνκι απελευθερώνει όλα τα ζώα. Όταν έρχεται αντιμέτωπη με το γεγονός το επόμενο πρωί, ομολογεί αλλά λέει ότι δεν λυπάτια. Εξοργισμένος, ο Ριντ αρπάζει τη Φράνκι και τη κουνάει πολύ δυνατά, σταματώντας μόνο όταν ο φίλος του τον τραβάει πολύ δυνατά.

Αργότερα τον ίδιο μήνα, ο Ριντ αφήνει τελικά τα κορίτσια να πάνε στο λιμάνι Σκάγκιτ για να επισκεφτούν την μητέρα τους. Η Φράνκι θυμάται αμυδρά την καμπίνα από την παιδική της ηλικία, αναγνωρίζοντας τον ψεύτικο κόκορα που νόμιζε ότι ήταν αληθινός όταν ήταν παιδί. Η Κρίστα τις ξεναγεί στο κτήμα, συμπεριλαμβανομένου ενός μικρού λαγουμιού κρυμμένου κάτω από έναν βράχο. Η συνάντηση διακόπτεται μόλις φτάνει ο Ριντ, φωνάζοντας στη Φράνκι και τη Σαμάνθα να τα μαζέψουν και να μπουν στο αυτοκίνητό του. Όταν μπαίνουν μέσα, ο Ριντ τους λέει ότι η Κρίστα έχει σχέση με έναν άλλο άνδρα και δεν πρέπει ποτέ να την συγχωρήσουν για αυτό.

Μετά από αυτό το γεγονός, η Κρίστα προσπαθεί να τηλεφωνήσει και να μιλήσει στις κόρες της αλλά ο Ριντ λέει στη νέα οικονόμο να το απαγορεύει. Η Τούλα, η καλύτερη φίλη της Φράνκι, λέει ότι η Κρίστα τη παίρνει τηλέφωνο για να ρωτήσει για τη Φράνκι και να δει πώς είναι. Η Τούλα μεταφέρει στη Φράνκι τα λόγια της Κρίστα : «Μην ξεχνάς τον κύριο Κόκορα!» Ένα βράδυ, η Φράνκι τηλεφωνεί στη Κρίστα και θυμωμένη της λέει ότι δεν θέλει να την ξαναδεί ποτέ. Την επόμενη μέρα, μετανιώνει για όσα είπε και προσπαθεί να βρει τον αριθμό της μητέρας της αλλά δεν τον βρίσκει. Δεν έχει ιδέα ότι η συνομιλία τους το προηγούμενο βράδυ θα ήταν η τελευταία τους.

Η Κρίστα (και ο φίλος της Μέρο Όκαβα) εξαφανίζονται. Η αστυνομία ανακρίνει τη Φράνκι σχετικά με το πού βρισκόταν ο πατέρας της εκείνο το βράδυ αλλά η Φράνκι λέει ότι ο Ριντ είχε πάρει φάρμακα για τον πονοκέφαλο και κοιμόταν όλη τη νύχτα. Κατά τη διάρκεια της ανάκρισης, εκφράζει το θυμό της για τη μητέρα της, αναφερόμενη σε αυτήν μόνο ως Κρίστα Κόνορ και όχι ως μαμά. Ως αποτέλεσμα της προσοχής στην υπόθεση από τα μέσα μαζικής ενημέρωσης, η Φράνκι και η οικογένειά της μετακομίζουν στο σπίτι του δικηγόρου υπεράσπισης του Ριντ. Εκεί ο δικηγόρος προπονεί τη Σαμάνθα και τη Φράνκι, λέγοντάς τους ότι αν ο Ριντ είχε φύγει στη μέση της νύχτας, θα τον είχαν ακούσει να φεύγει.

Κατά τη διάρκεια αυτής της περιόδου, το Τέρας προσπαθεί να πείσει την Φράνκι ότι κάτι δεν πάει καλά. Μια νύχτα, η Φράνκι ονειρεύεται τη καλύβα της μητέρας της και στο όνειρο, ο ψεύτικος κόκορας λαλεί. Το επόμενο πρωί, η Φράνκι κάνει κοπάνα από το σχολείο και κατευθύνεται προς το λιμάνι Σκάγκιτ προκειμένου να επισκεφτεί την καλύβα της μητέρας της. Πηγαίνει προς τον αχυρώνα και κοιτάζει στο μυστικό λαγούμι, όπου ανακαλύπτει το ημερολόγιο της μητέρας της. Η Κρίστα το είχε κρατήσει καθ'όλη τη διάρκεια του χωρισμού της από τον Ριντ. Στο ημερολόγιο, η Κρίστα γράφει για το πώς ο Ριντ την χτυπούσε και απειλούσε να τη σκοτώσει. Αφού διαβάζει το ημερολόγιο, η Φράνκι συνειδητοποιεί τι έχει κάνει ο πατέρας της. Θυμάται ότι είχε ξυπνήσει τη νύχτα που εξαφανίστηκε η μητέρα της, ακούγοντας τον Ριντ να μπαίνει στο σπίτι από μια πόρτα που δεν χρησιμοποιούσαν ποτέ.

Η Φράνκι τηλεφωνεί στη θεία της Βίκυ και μαζί πηγαίνουν στο αστυνομικό τμήμα. Σε μια δεύτερη ανάκριση, η Φράνκι δηλώνει στην αστυνομία αυτά που γνωρίζει, όχι αυτά που της είχε μάθει να λέει ο πατέρας της ή ο συνήγορος υπεράσπισης. Ο Ριντ καταδικάζεται σε 50 χρόνια ισόβια χωρίς αναστολή για τους θανάτους της Κρίστα και του Μέρο, τα πτώματα των οποίων βρέθηκαν πεταμένα στο ποτάμι. Η Φράνκι και η Σαμάνθα, υπό την επιμέλεια της θείας τους, μετακομίζουν στο Νέο Μεξικό.

### Βασικοί χαρακτήρες

#### Φραντσέσκα "Φράνκι" Πίρσον
Η 15χρονη αφηγήτρια και πρωταγωνίστρια που κρατάει ημερολόγιο για να αναπολεί την περίοδο πριν την εξαφάνιση της μητέρας της.

#### Κρίστα Πίρσον
Η μητέρα της Φράνκι και της Σαμάνθα και μητριά του Τοντ. Το πατρικό της όνομα είναι Κόνορ (το οποίο είναι και το όνομα με το οποίο υπέγραφε τα έργα της). Πριν παντρευτεί τον Ριντ, ήταν εκφωνήτρια στην τηλεόραση.

#### Ριντ Πίρσον
Ο βίαιος πατέρας της Φράνκι, της Σαμάνθα και του Τοντ. Ήταν διάσημος επαγγελματίας ποδοσφαιριστής πριν γίνει παρουσιαστής στο CBS.

#### Σαμάνθα Πίρσον
Η 10χρονη αδερφή της Φράνκι.

#### Τοντ Πίρσον
Ο 20χρονος ετεροθαλής αδερφός της Φράνκι και της Σαμάνθα, ο οποίος ακολούθησε τα βήματα του πατέρα του και παίζει ποδόσφαιρο στο κολέγιο.

#### Ράμπιτ
Το Τζακ Ράσελ τεριέ της Κρίστα.

#### Μέρο Όκαβα
Ο γκέι φίλος της Κρίστα στο λιμάνι Σκάγκιτ. Ο Ριντ νόμιζε ότι ήταν ο εραστής της Κρίστα.

#### Μπόνι Λιν Μπάιερς
Η πρώτη σύζυγος του Ριντ και μητέρα του Τοντ. Σκοτώθηκε σε ένα ατύχημα με βάρκα στο οποίο ο Ριντ ήταν ο μοναδικός μάρτυρας. Η υπόθεσή της άνοιξε ξανά μετά την ολοκλήρωση της υπόθεσης της Κρίστα.

#### Βίκυ
Η θεία της Φράνκι και της Σαμάνθα, η οποία ανέλαβε την επιμέλεια των δύο κοριτσιών μετά την καταδίκη του πατέρα τους.

## Αποδοχή
Το Τέρας με τα πράσινα μάτια έχει λάβει θετικές κριτικές. Η ALA Booklist το χαρακτήρισε ως «ένα γρήγορο θρίλερ σε πρώτο πρόσωπο». Η Boston Herald το χαρακτήρισε ως ένα από «τα πιο συναρπαστικά μυθιστορήματα» του 2003. Το Publishers Weekly ανέφερε ότι «η Όατς χτίζει αριστοτεχνικά την αυξανόμενη ένταση, δημιουργώντας μια γρήγορη αφήγηση που θα στοιχειώσει τους αναγνώστες για πολύ καιρό μετά την τελευταία σελίδα».

## Εκδοτική ιστορία
* Oates, Joyce Carol. *Freaky Green Eyes*. New York: HarperTempest, 2003. Oclc 181100387
* Oates, Joyce Carol. *Freaky Green Eyes*. New York: HarperTempest, 2003. Oclc 50598191
* Oates, Joyce Carol, and Stina Nielsen. *Freaky Green Eyes*. Prince Frederick, MD: Recorded Books, Inc, 2004. Oclc 55377460
* Oates, Joyce Carol, and Stina Nielsen. *Freaky Green Eyes.* Prince Frederick, Md: Recorded Books, 2004. Oclc 56081594
* Oates, Joyce Carol, and Stina Nielsen.  *Freaky Green Eyes.*Prince Frederick, Md: Recorded Books, 2004. Oclc 56479447
* Oates, Joyce Carol, and Stina Nielsen. *Freaky Green Eyes.* Prince Frederick, Md: Recorded Books, 2004. Oclc 56596419
* Oates, Joyce Carol, and Stina Nielsen. *Freaky Green Eyes.* Prince Frederick, Md: Recorded Books, 2004. Oclc 56604722
* Oates, Joyce Carol. *Freaky Green Eyes.* London: HarperCollins Children's Books, 2004. Oclc 58831346
* Oates, Joyce Carol. *Freaky Green Eyes .* London: Collins, 2004. Oclc 56645948
* Oates, Joyce Carol. *Freaky Green Eyes.* London: HarperCollins Children's Books, 2004. Oclc 475267044
* Oates, Joyce Carol, and Stina Nielsen. *Freaky Green Eyes.* Prince Frederick, MD: Recorded Books, 2004. Oclc 55154644
* Oates, Joyce Carol. *Freaky Green Eyes*. New York: HarperTempest, 2005. Oclc 57723099
* Oates, Joyce Carol. *Freaky Green Eyes* [Hauptbd.]. Braunschweig: Diesterweg, 2008. Oclc 426146741

## Παρόμοια βιβλία από την Όατς
Άλλα μυθιστορήματα από την Τζόις Κάρολ Όατς με παρόμοια θέματα ή/και πρωταγωνιστές :
* *Solstice*
* *[[You Must Remember This]]*
* *Marya: A Life*
* *[[My Sister, My Love (novel)|My Sister, My Love]]*

## Παραπομπές


## Εξωτερικοί σύνδεσμοι
* Joyce Carol Oates' Home Page